Mediese ondersoek vir ‘kung fu’-polisiemanSkermgreep uit die video Die Suid-Afrikaanse Polisiediens se eenheid wat werknemersgesondheid en welstand behartig werk saam met mediese praktisyns van ŉ plaaslike mediese fasiliteit waar ŉ polisiebeampte Donderdag opgeneem is. Beeldmateriaal van die polisiebeampte, wat sy kollegas by die Mitchells Plain-bushalte met karate-tipe houe aanval, word op sosiale media versprei. Hy word die “kung fu”-polisieman genoem. Dit is nog nie duidelik wat tot die aanval gelei het nie, maar die video wys hoe polisiebeamptes poog om die man onder beheer te bring. Hy skop en bestorm dan die beamptes. Hy skree ook op die polisiebeamptes om hom uit te los en wil weet of hulle hom in hegtenis gaan neem. Ná ŉ paar sekondes spuit ŉ beampte vermoedelik pepersproei op die man. Hy word kort daarna van die toneel verwyder. Brig. Novela Potelwa, woordvoerder van die polisie, sê die polisiebeampte het heeltemal buite sy geaardheid opgetree. “Hy ondergaan waarneming by ŉ plaaslike mediese fasiliteit. Die nodige ondersteuning sal aan hom en sy gesin beskikbaar gemaak word.” Skermgreep uit die video Potelwa versoek sosialemediagebruikers om nie te spekuleer oor die onderliggende oorsake van die voorval nie. “Alhoewel die voorval in die openbaar plaasgevind het, is die verspreiding van beeldmateriaal van die voorval onvanpas. Ons maan diegene wat in besit is van die video om dit nie verder te versprei nie.” Die aard en besonderhede van die polisiebeampte se toestand kan nie onthul word nie, uit respek vir sy waardigheid, het Potelwa bygevoeg. Die onafhanklike polisieondersoekdirektoraat (Opod) het intussen aangedui dat hy nie die voorval gaan ondersoek nie, omdat dit nie onder die mandaat van Opod val nie. Opod verduidelik alhoewel die beampte in uniform was, was hy nie aan diens ten tyde van die voorval nie.